钦定古今图书集成/明伦汇编/氏族典/第342卷 > 刘宗周
## 钦定古今图书集成/明伦汇编/氏族典/第342卷 > 刘宗周

按《明外史刘宗周传》：“宗周，字起东，山阴人。父坡为诸
生，母章氏妊甫五月而坡亡。宗周万历二十九年成
进士。母卒，宗周奔丧旋里。服阕，选行人，请告归。天启
元年，起仪制主事，累迁太仆少卿，移疾归。四年，起右
通政，至则魏忠贤已逐东林殆尽，宗周复固辞，忠贤
责以矫情厌世，遂削夺。崇祯元年，召为顺天府尹，政”
令一新。居一载，谢病归。八年，内阁缺人，命吏部推在
籍者，以孙慎行、林釪及宗周名上。明年正月入都，慎
行已卒，与釪同入朝。帝命釪辅政，宗周他用。旋授工
部左侍郎，请告去。十四年，吏部缺左侍郎，廷推不称
旨。帝谓“刘宗周清正敢言，可用也”，遂以命之。擢左都
御史。姜埰、熊开元以言事下诏狱。宗周论救。帝大怒，
命削宗周籍归。二年而京师陷。福王监国于南京，起
宗周故官。宗周入都，甫视事，会设东厂，给事中袁彭
年争之，被谪。宗周力言其冤。寻争阮大铖必不可用，
皆不纳，遂抗疏乞休。明年五月，南京不守。六月，潞王
降，杭州亦失守。宗周方食，推案恸哭。自是遂不食卒。